Psalmus 73
Psalmus 73 (enumeratione Graeca psalmus 72 dictus) libri Psalmorum verbis "Quam bonus Israël" (in Vulgata Clementina) vel "Quam bonus rectis" (in Nova Vulgata) incipit; etiam habet superscriptionem: "psalmus Asaph". In hoc psalmo psalmista ab iniquis superbisque liberari precatur. Ioannes Calvinus, theologiae Reformationis fautor, sic argumentum psalmi descripsit: Initio David, vel quisquis sit author, quasi repugnante carnis suae sensu, Dei iustitiam et bonitatem praedicat. Deinde fatetur, quum impios videret opibus florere, et suaviter deliciari, contumeliose etiam Deo illudere, et inhumaniter vexare bonos et simplices: quo autem quisque integritatem maiore studio coleret, eo pluribus incommodis gravari: imo omnes Dei filios sub curis et doloribus quasi macie tabescere: Deum vero, quasi in caelis otiosus desideat, rebus tam confusis non mederi: se graviter fuisse perculsum, ut prope curam religionis et Dei timorem abiiceret. Tertio stultitiam suam coarguit, quod ex praesenti rerum statu perperam festinaverit iuicium ferre: et tolerantia opus esse docet, ne fiedes in perturbationibus labascat. Tandem concludit, siquis arcanae Dei providentiae suos progressus concedat, in ipso fine clarum fore discrimen unde appareat neque iustos suo praemio fraudari, neque impios effugere iudicis manum.